รัฐบาลไทย-ข่าวทำเนียบรัฐบาล-ไอแบงก์ออกมาตรการช่วยเหลือทางการเงิน ครอบคลุมลูกค้าบุคคล ลูกค้าธุรกิจ และลูกค้าค้างชำระเกิน 90 วัน เพื่อเป็นของขวัญปีใหม่ 2567
วันอังคารที่ 26 ธันวาคม 2566
26/12/2566
ไอแบงก์ออกมาตรการช่วยเหลือทางการเงิน ครอบคลุมลูกค้าบุคคล ลูกค้าธุรกิจ และลูกค้าค้างชําระเกิน 90 วัน เพื่อเป็นของขวัญปีใหม่ 2567
ไอแบงก์ออกมาตรการช่วยเหลือทางการเงินให้กับลูกค้าบุคคลธรรมดาที่อาศัยอยู่ในพื้นที่ 5 จังหวัดชายแดนภาคใต้ ที่ต้องการก่อสร้างบ้าน หรือรีไฟแนนซ์บ้านและบัตรเครดิต รับฟรี! ค่าประเมินหลักประกันเต็มจํานวน
ธนาคารอิสลามแห่งประเทศไทย (ไอแบงก์) ออกมาตรการช่วยเหลือทางการเงินให้กับลูกค้าบุคคลธรรมดาที่อาศัยอยู่ในพื้นที่ 5 จังหวัดชายแดนภาคใต้ คือ ปัตตานี นราธิวาส ยะลา สงขลา และสตูล ที่ต้องการก่อสร้างบ้าน หรือรีไฟแนนซ์บ้านและบัตรเครดิต รับฟรี! ค่าประเมินหลักประกันเต็มจํานวน ส่วนลูกค้าธุรกิจในพื้นที่ 5 จังหวัดชายแดนภาคใต้ ลูกค้ารายใหม่ที่ขอสินเชื่อระยะยาว รับเลยอัตรากําไรต่ํา สําหรับลูกค้าเดิมสามารถเลือกรับสิทธิ์พักชําระเงินต้น ชําระเฉพาะกําไร ระยะเวลา 3 - 6 เดือน ลูกค้า NPFs รายย่อยและธุรกิจ SMEs รับสิทธิ์แนวทางการช่วยเหลือชําระค่างวดตามศักยภาพของลูกค้า เพื่อมอบเป็นของขวัญในช่วงเทศกาลปีใหม่ 2567
ดร.ทวีลาภ ฤทธาภิรมย์ กรรมการและผู้จัดการ ธนาคารอิสลามแห่งประเทศไทย เผยว่า “ในช่วงเทศกาลปีใหม่ที่ใกล้จะมาถึงนี้ ธนาคารตระหนักถึงภาระทางการเงินของลูกค้าที่จะต้องมีการจับจ่ายใช้สอยในช่วงเทศกาลดังกล่าว ธนาคารจึงได้ออกมาตรการช่วยเหลือทางการเงินให้กับลูกค้าเพื่อช่วยแบ่งเบาภาระทางการเงิน ทั้งกลุ่มลูกค้าบุคคลและกลุ่มลูกค้าธุรกิจ นอกจากนี้ ยังมีมาตรการช่วยเหลือกลุ่มลูกค้าที่ค้างชําระมากกว่า 90 วัน ที่เป็นลูกค้าบุคคลและลูกค้าธุรกิจ SMEs อีกด้วย ซึ่งรายละเอียดมาตรการของขวัญปีใหม่ ปี 2567 มีดังนี้
• กลุ่มลูกค้าบุคคล ได้แก่ กลุ่มลูกค้าบุคคลธรรมดาที่อาศัยและประกอบอาชีพอยู่ในพื้นที่ 5 จังหวัดชายแดนภาคใต้ ที่มีความต้องการจะรีไฟแนนซ์ที่อยู่อาศัย บัตรเครดิต หรือสินเชื่อบุคคลจากสถาบันการเงินอื่น ธนาคารให้วงเงินสินเชื่อสูงสุด 20 ล้านบาท ผ่อนได้นานสูงสุด 35 ปี และในกรณีที่ลูกค้าต้องการขอสินเชื่อเพื่อก่อสร้างที่อยู่อาศัยพร้อมต้องการซื้อที่ดินเพื่อก่อสร้างที่อยู่อาศัย ธนาคารจะให้วงเงินสินเชื่อเพื่อซื้อที่ดินสูงสุด 80% ของราคาประเมิน และให้วงเงินสินเชื่อเพื่อก่อสร้างสูงสุด 100% ของราคาประเมินแบบแปลนก่อสร้าง ทั้งนี้จะได้รับสิทธิ์พิเศษ ฟรีค่าประเมินราคาหลักประกันเต็มจํานวนทุกกรณี
• กลุ่มลูกค้าธุรกิจ ได้แก่ นิติบุคคลหรือบุคคลธรรมดาที่มีสถานประกอบการ หรือมีโครงการการลงทุนในพื้นที่ 5 จังหวัดชายแดนภาคใต้ มีประวัติการชําระหนี้ปกติ ลูกค้าไอแบงก์รับสิทธิ์พักชําระเงินต้น ชําระเฉพาะกําไร นานสูงสุด 6 เดือน และสามารถขยายระยะเวลาการชําระหนี้ไม่เกินระยะเวลาที่ขอพักชําระ โดยกําหนดอัตรากําไรเดิม ส่วนลูกค้ารายใหม่ ขอสินเชื่อแบบกําหนดระยะเวลา รับสิทธิ์ ยกเว้น ค่าจัดทํานิติกรรมสัญญา
โดยลูกค้าทั้ง 2 กลุ่มนี้ สามารถยื่นเรื่องขอสินเชื่อได้ตั้งแต่วันนี้ 1 มกราคม 2567 ถึง 29 กุมภาพันธ์ 2567
ทางด้านกลุ่มลูกค้าที่ค้างชําระมากกว่า 90 วัน (NPFs) ทั้งที่เป็นบุคคลธรรมดา ประเภทสินเชื่ออุปโภคบริโภคที่มีหลักประกัน สินเชื่ออเนกประสงค์แบบไม่มีหลักประกัน และผู้ประกอบการ SMEs ที่มีวงเงินไม่เกิน 20 ล้านบาท รับมาตรการแนวทางการปรับโครงสร้างหนี้ 4 แนวทาง ดังนี้
1. ชําระค่างวดมากกว่า 120% ของกําไรรายเดือน (ตัดชําระเงินต้น 50% : กําไร 50%)
2. ชําระค่างวด 100% ของกําไรรายเดือน (ตัดชําระเงินต้น 40% : กําไร 60%)
3. ชําระค่างวด 75% ของกําไรรายเดือน (ตัดชําระกําไรทั้งจํานวน)
4. ปิดบัญชี ชําระเงินต้น 100% + ชําระกําไรตามที่ธนาคารกําหนด
ลูกค้าที่สนใจสามารถติดต่อสอบถามได้ที่ ไอแบงก์ ทุกสาขาใกล้บ้าน ตั้งแต่วันที่ 1 มกราคม 2567 ถึง 29 กุมภาพันธ์ 2567 หรือสอบถามข้อมูลเพิ่มเติมได้ที่ ibank Contact Center โทร. 1302 หรือแชททาง Messenger @ibank.th และ LINE @ibank ได้ตลอด 24 ชั่วโมง” ดร.ทวีลาภ กล่าว